Številka: 0610-20/2024-5

Datum: 21. 2. 2025

Upravna inšpektorica Inšpektorata za javni sektor izdaja na podlagi 307. f člena Zakona o splošnem upravnem postopku (Uradni list RS, št. 24/06 - uradno prečiščeno besedilo, 105/06 - ZUS-1, 126/07, 65/08, 8/10, 82/13, 36/20 - ZZUSUDJZ, 61/20 - ZZUSUDJZ-A, 175/20 - ZIUOPDVE, 3/22 - ZDeb v nadaljevanju ZUP), v zadevi inšpekcijskega nadzora Občine Bohinj, Triglavska cesta 35, 4264 Bohinjska Bistrica (v nadaljevanju Občina), ki jo zastopa Jože Sodja, župan,

**ZAPISNIK O INŠPEKCIJSKEM NADZORU**

Inšpekcijski nadzor je bil opravljen na podlagi Letnega načrta dela Inšpektorata za javni sektor za

leto 2024 (v nadaljevanju: Načrt dela 2024) kot sistemski nadzor nad izvajanjem določb ZUP-a, materialnih predpisov, v delih, ki se nanašajo na procesne določbe za vodenje upravnih postopkov, Zakona o dostopu do informacij javnega značaja (ZDIJZ, Uradni list RS, št. 51/06- UPB2, 117/06-ZDavP-2, 23/14, 50/14, 19/15-odl. US, 102/15, 7/18 in 141/22) in Uredbe o upravnem poslovanju (Uradni list RS, št. 9/18, 14/20, 167/20, 172/21, 68/22, 89/22, 135/22, 77/23 in 24/24 – v nadaljevanju: UUP).

Inšpekcijski nadzor je na sedežu organa dne 16. 4. 2024 opravila upravna inšpektorica Tina Škof, pri nadzoru je sodelovala še upravna inšpektorica mag. Mateja Jaklič. S strani Občine so v nadzoru sodelovali:

* Simon Velički, direktor občinske uprave
* Nataša Fujs, mag. varst. nar., svetovalka za varstvo okolja in urejanje prostora
* Primož Pintar ter
* Jana Grmek, tajništvo,

ki so v posameznih zadevah upravni inšpektorici podali potrebna pojasnila in dokumentacijo.

Zaradi daljše odsotnosti upravne inšpektorice, je osnutek zapisnika izdan šele v letu 2025.

Upravna inšpektorica je Občini dne 7. 2. 2025 posredovala Osnutek zapisnika o inšpekcijskem nadzoru z namenom, da se z vsebino ugotovitev predhodno seznanijo in nanj podajo morebitne pripombe ali pojasnila. Občina je dne 18. 2. 2025 posredovala svoje pripombe na osnutek zapisnika o izvedenem inšpekcijskem nadzoru št. 061-4/2024/10.

1. **RAZLOG IN NAMEN INŠPEKCIJSKEGA NADZORA**

V Načrtu dela 2024 so bili predvideni prioritetni inšpekcijski nadzori nad organi lokalnih samoupravnih skupnostih, pri katerih se (na podlagi prejetih pobud) ocenjuje, da prihaja do večkratnih oziroma ponavljajočih kršitev UUP in tudi ZUP, zato je sistemski nadzor obsegal pregled naključnih zadev.

1. **NORMATIVNA PODLAGA**

Pristojnost Upravne inšpekcije obsega nadzor nad izvajanjem procesnih določb upravnega postopka, kot je to opredeljeno v določbah ZUP-a in nad določbami materialnih predpisov, v kolikor slednji, na podlagi 3. člena ZUP, vsebujejo procesne določbe. Prvi odstavek 1. člena ZUP določa, da morajo po ZUP-u postopati upravni in drugi državni organi, organi lokalnih skupnosti in nosilci javnih pooblastil, kadar v upravnih zadevah, neposredno uporabljajoč predpise, odločajo o pravicah, obveznostih ali pravnih koristih posameznikov, pravnih oseb in drugih strank. V skladu s 3. členom ZUP-a se na upravnih področjih, za katera je z zakonom predpisan poseben upravni postopek, postopa po določbah posebnega zakona, po določbah ZUP-a pa se postopa v vseh vprašanjih, ki niso urejena s posebnim zakonom. Upravna inšpekcija je pristojna tudi za nadzor nad določbami UUP-ja, ki ureja upravno poslovanje organov državne uprave, organov samoupravnih lokalnih skupnosti ter drugih pravnih in fizičnih oseb, če na podlagi javnih pooblastil opravljajo upravne naloge in ni s to uredbo določeno drugače.[[1]](#footnote-1)

ZUP v 2. členu določa, da je upravna zadeva odločanje o pravici, obveznosti ali pravni koristi fizične ali pravne osebe oziroma druge stranke na področju upravnega prava. Šteje se, da gre za upravno zadevo, če je s predpisom določeno, da organ v neki stvari vodi upravni postopek, odloča v upravnem postopku ali izda upravno odločbo oziroma, če to zaradi varstva javnega interesa izhaja iz narave stvari. V 3. členu ZUP je določeno, da se ta zakon uporablja tudi v primerih, ko izvajalci javnih služb odločajo o pravicah ali obveznostih uporabnikov njihovih storitev. ZUP v 4. členu določa, da se upravni postopek smiselno uporablja tudi v drugih javnopravnih stvareh, ki nimajo značaja upravne zadeve po 2. členu tega zakona, kolikor ta področja niso urejena s posebnim postopkom.

Upravna inšpekcija pa izvaja nadzor le nad izvrševanjem procesnih pravil v upravnih zadevah ter nad upravnim poslovanjem. Ker so lahko upravni organi, ki odločajo o upravnih zadevah, poleg upravne inšpekcije, predmet instančnega nadzora, sodnega nadzora in upravnega nadzora resornega ministrstva, Upravna inšpekcija v posamični upravni postopek ter razmerje med organom in stranko ne more posegati, temveč lahko nastale procesne kršitve le prepozna. Kršitve pa se lahko odpravijo le prek pravnih sredstev oziroma sodnega varstva. Cilj notranjega nadzora upravne inšpekcije je tako preprečiti nadaljnje kršitve organov, kar dosega s preventivnim kot tudi represivnim delovanjem. V preventivni vlogi podaja potrebne usmeritve in napotila za prihodnje pravilno ravnanje predstojniku državnega organa, organa samoupravne lokalne skupnosti oziroma organizacije z javnimi pooblastili, ki mora skrbeti, da se ZUP pravilno uporablja, da se upravne zadeve rešujejo v predpisanih rokih in skrbeti za strokovno izpopolnjevanje delavcev, ki odločajo v upravnih zadevah. Na strani nadziranega organa pa je, da se na to primerno odzove in nepravilnosti popravi. Če pa gre za hujše kršitve lahko odredi udeležbo na usposabljanju za vodenje in odločanje v upravnem postopku ter poda predlog uvedbe disciplinskega postopka.[[2]](#footnote-2)

V nadaljevanju je upravna inšpektorica opravila inšpekcijski nadzor na podlagi podatkov, ki jih je pridobila z vpogledom v informacijski sistem[[3]](#footnote-3). Tako je po metodi na preskok opravila pregled 15 zadev iz leta 2023 in 4 zadev iz področja Informacij javnega značaja.

Uradne osebe Občine so pri nadzoru povedale, da za evidentiranje uporabljajo dokumentni sistem ODOS, vendar vanj dokumentov ne vnašajo sproti, saj se srečujejo s pomanjkanjem zaposlenih. Prav tako ne omogočajo strankam vlaganja vlog v elektronski obliki ter ne vročajo dokumentov elektronsko v smislu 86.a člena ZUP.

1. **UGOTOVITVE**
	1. **Zadeva dodelitve enkratne denarne pomoči iz občinskih sredstev št. 122-0001-2023:**

Vlagatelj je dne 11. 1. 2023 oddal vlogo za dodelitev enkratne denarne pomoči iz občinskih sredstev Občine Bohinj na obrazcu, ki je objavljen na spletni strani Občine. Priložil je 3 obvestila banke o prometu in stanju na TRR. Na vlogi je odtisnjena prejemna štampiljka. (dokument št. 122-0001-2023-1)

Občinska uprava je dne 18. 1. 2023 izdala odločbo št. 122-0001/2023-2, s katero je odločila, da se J. Ž., Srednja vas v Bohinju 5A, 4267 Srednja vas v Bohinju dodeli enkratna denarna pomoč iz občinskih sredstev v višini 563,10 evrov. Sredstva se iz proračuna Občine Bohinj za leto 2023 nakažejo v funkcionalni obliki za plačilo zapadlih obveznosti Občine Bohinj - Režijskega obrata in Doma sv. Martina. (1. točka izreka)

Sredstva se nakažejo po pravnomočnosti odločbe. (2. točka izreka)

V postopku posebni stroški niso nastali. (3. točka izreka)

Iz skenirane vročilnice izhaja, da je bila odločba stranki vročena osebno po ZUP dne 1. 2. 2023.

* V zvezi z odločitvijo iz 2. točke izreka, da se sredstva nakažejo po pravnomočnosti odločbe, upravna inšpektorica opozarja na določila 6. poglavja ZUP o dokončnosti in izvršljivosti odločbe, kjer je izvršljivost odločbe vezana na trenutek njene dokončnosti in ne pravnomočnosti.

Uvod odločbe:

* Občina se v uvodu sklicuje na 50. člena Statuta Občine Bohinj (Uradni vestnik Občine Bohinj, št. 8/17-uradno prečiščeno besedilo), ki v 3. odst. določa, da o upravnih stvareh iz občinske pristojnosti odloča na prvi stopnji občinska uprava in 13. člena Odloka o denarni socialni pomoči v Občini Bohinj (Uradni vestnik Občine Bohinj, št. 5/02), ki v 1. odst. tega člena določa, da o dodelitvi denarne socialne pomoči odloča strokovna služba Občine. Ker se v uvodu odločbe navede zgolj predpis, ki določa pristojnost Občine, upravna inšpektorica opozarja na neenako ureditev organa odločanja v obeh predpisih, pri tem pa še dodatno pojasnjuje, da Statut Občine ni predpis, ki bi lahko opredeljeval ali predpisoval pravice strank in bi tako lahko določal pristojnost.

Obrazložitev odločbe:

* Obrazložitev ne vsebuje sklicevanja na pravne predpise, na podlagi katerih je bilo o zadevi odločeno, kot je to za enostavne zadeve določeno v 3. odst. 214. člena ZUP, zato gre za kršitev tega člena.

Pouk o pravnem sredstvu odločbe:

* Upravna inšpektorica ugotavlja tudi, da mora biti organ, pri katerem je potrebno vložiti pritožbo, naveden s polnim osebnim imenom in naslovom, zato ugotavlja kršitev 215. člena ZUP.

• Odgovor Občine:

»*Na podlagi ugotovitev upravne inšpektorice bomo pri izdaji vseh nadaljnjih odločb zagotovili ustrezno upoštevanje drugega odstavka 215. člena ZUP in organ, torej Občinsko upravo Občine Bohinj, pri katerem je potrebno vložiti pritožbo, navedli z imenom in naslovom.*

*Pri tem dodajamo še našo ugotovitev o neustreznem zakonskem določilu, ki nalaga, da se organ, pri katerem je potrebno vložiti pritožbo, navede s polnim osebnim imenom. Prvostopenjski organ ima lahko le ime oziroma naziv, ne pa osebnega imena, saj ne gre za fizično osebo. Tega določila ZUP-a se pojmovno niti ne da v celoti upoštevati. Ker osnovno besedilo 2. odstavka 215. člena zakona (UL,RS, št. 80/99) besede »osebnim« ni vsebovalo, smo preverili pri vseh nadaljnjih spremembah zakona. Le ZUP-C (UL RS, št 73/04) je posegel v besedilo 215. člena, pri čemer je dopolnil le 4. odstavek. Ugotavljamo, da se je beseda »osebnim« v zakon pomotoma vnesla ob sprejemu uradnega prečiščenega besedila (UL RS, št. 24/06), kar je (nomotehnično) nepravilno oziroma nedovoljeno. Naslovnemu organu predlagamo, da o ugotovljeni napaki obvesti ustrezno službo pristojnega ministrstva oziroma državnega zbora.*«

Presoja upravne inšpektorice:

* Podana pojasnila na ugotovljeno kršitev ne vplivajo.

V zvezi z ugotovitvijo Občine pa upravna inšpektorica pojasnjuje, da je bilo gradivo novele Zakona o splošnem upravnem postopku posredovano v javno obravnavo in medresorsko usklajevanje s predvidenim zaključkom 10. 1. 2025. Če Občina tega ni že storila v predvidenem terminu, naj MJU, Direktorat za kakovost o tem čim prej obvesti.

Podpis odločbe:

* Ker odločbe ni podpisala uradna oseba, ki je vodila postopek, upravna inšpektorica ugotavlja kršitev 1. odst. 216. člena ZUP.

Vlagatelj je dne 6. 2. 2023 na Občino naslovil izjavo, da se zoper izdano odločbo št. 122-0001/2023-2 z dne 18. 1. 2023 ne bo pritožil in da prosi za čim prejšnje plačilo sredstev oziroma nakazilo v funkcionalni obliki. (dokument št. 122-0001-2023-3)

* 1. **Zadeva pridobitve prispevka ob rojstvu otroka št. 123-5/2023:**

Vlagateljica je dne 27. 3. 2023 oddala vlogo za pridobitev prispevka ob rojstvu otroka na obrazcu, ki je objavljen na spletni strani Občine. (dokument št. 123-5/2023-1)

Občinska uprava je dne 19. 4. 2023 izdala odločbo št. 123-5/2023-2, s katero je odločila, da je L. Š., Gorjuše 71, 4264 Bohinjska Bistrica upravičena do prispevka za novorojenca B. K., v višini 1.203,36 EUR. (1. točka izreka)

Prispevek se v zakonsko določenem roku nakaže na račun vlagateljice. (2. točka izreka)

V postopku posebni stroški niso nastali. (3. točka izreka)

Iz skenirane vročilnice izhaja, da je bila odločba stranki vročena osebno po ZUP dne 21. 4. 2023.

Obrazložitev odločbe:

* Upravna inšpektorica glede sklicevanja na pravne predpise, ki jih obrazložitev odločbe enostavne zadeve ne vsebuje, ugotavlja enake kršitve kot pri dokumentu št. 122-0001/2023-2.
	1. **Zadeva taborjenje na Rudnem polju, parc. št. 1003/158, k.o. 2197 Bohinjska Srednja vas 15. 7. - 29. 7., št. 215-0007-2023:**

Vlagatelj je dne 17. 2. 2023 po e-pošti zaprosil za dovoljenje za začasno taborjenje na zemljišču parc. št. 1003/158, k.o. 2197 Bohinjska Srednja vas, na Rudnem polju. Priložil je potrditev rezervacije z lastnikom zemljišča. (dokument št. 215-0007/2023-1)

Uradna oseba je vlagatelja dne 22. 2. 2023 po e-pošti pozvala k dopolnitvi vloge na obrazcu, prilogami ter potrdilom o plačani upravni taksi. (dokument št. 215-0007/2023-2)

* V zvezi s pozivom uradne osebe, da vlagatelj dopolnitve pošlje na njen e-naslov, upravna inšpektorica pojasnjuje, da UUP predvideva uporabo uradnega elektronskega poštnega naslova organa[[4]](#footnote-4), kjer zagotavlja tudi sprotno pregledovanje pošte ter samodejno potrjevanje prejema na tak naslov[[5]](#footnote-5) ter določilom 2. odst. 4. člena UUP, da organ posluje z dokumenti v elektronski obliki prek svojega uradnega elektronskega naslova.

Uradna oseba je vlagatelja dne 18. 5. 2023 še z dopisom št. 215-7/2023/3 pozvala k dopolnitvi vloge v 15 dnih od prejema poziva na obrazcu, prilogami ter potrdilom o plačani upravni taksi. Iz opombe za vročanje izhaja, da je bilo odrejeno vročanje “priporočeno”.

* Upravna inšpektorica pojasnjuje, da lahko uradne osebe komunicirajo s strankami tudi neformalno npr. po telefonu, elektronski pošti,… in jih pri tem opozorijo na določene pomanjkljivosti, če s tem pripomorejo k lažji izvedbi postopka, pri čemer opozarja, da je potrebno tako komunikacijo tudi ustrezno evidentirati. Vendar pa tak način komunikacije organa ne odvezuje dolžnega postopanja na podlagi 66. in 67. člena ZUP in ne more biti razlog, da organ ne bi spoštoval zakonskih rokov. Zato upravna inšpektorica ugotavlja kršitev 1. odst. 67. člena, saj Občina vlagatelja ni v roku petih delovnih dni pozvala k dopolnitvi vloge in je bilo nedvomno kršeno tudi načelo ekonomičnosti vodenja postopka (14. člen ZUP)[[6]](#footnote-6), ker je prišlo do skoraj 3-mesečnega zastoja.
* Ker gre za dokument, od vročitve katerega začne teči rok in je v 1. odst. 87. člena ZUP za dokumente, od katerih vročitve začne teči rok, določeno obvezno osebno vročanje, je vročanje »priporočeno« kršitev tega člena ZUP.

Vlagatelj je dne 9. 6. 2023 ponovno oddal vlogo za pridobitev dovoljenja za taborjenje na obrazcu, ki je objavljen na spletni strani Občine s prilogami. (dokument št. 215-7/2023-4)

Občinska uprava je dne 6. 7. 2023 izdala dovoljenje s pogoji za taborjenje v Občini Bohinj št. 215-7/2023/6, s katero je odločila, da se P. d. B. S., Titova cesta 106, 8281 Senovo, dovoli taborjenje v terminu od 15. 7. - 29. 7. 2023 na območju Rudnega Polja, na zemljišču katastrska občina 2197 Bohinjska Srednja vas parcela 1003/158. (1. točka izreka)

V času taborjenja mora organizator zagotoviti:

* da število taborečih ne presega zmogljivosti tabornega prostora, t.j. 80 tabornikov na tabornem mestu Rudno Polje-Pokljuka.
* zbiranje in odvoz odpadkov v skladu z zahtevami izvajalca gospodarske javne službe zbiranja komunalnih odpadkov zadostno število kemičnih stranišč, t.j. 1 stranišče na 15 tabornikov parkiranje vozil v skladu z 28.b členom Zakona o ohranjanju narave (Uradni list RS, št. 96/04 - UPB, 61/06 - ZDru-1, 8/10 - ZSKZ-B in 46/14), ki ureja vožnjo z vozili v naravnem okolju, ter v skladu z 41. in 42 točko 13. člena Zakona o Triglavskem narodnem parku (Ur. list RS, št. 52/10 - ZTNP-1), po kateri je prepovedano parkirati motorna vozila zunaj za to določenih mest, kot tudi vožnjo, ustavljanje in parkiranje v naravnem okolju.
* Za potrebe tabora so lahko na območju tabornega prostora Rudno Polje-Pokljuka ob tabornem prostoru parkirana največ tri vozila. Vozila morajo biti parkirana tako, da čim manj vizualno in prostorsko vplivata na tabor in okolico in tako, da ne motijo mimoidoče obiskovalce, promet in podobno.

Omenjena vozila morajo biti na vidnem mestu označena z oznako, da je vozilo parkirano za potrebe tabornega mesta ter zraven pripisati številko te odločbe (t.j. 215-7/2023/6). (2. točka izreka)

Organizator mora najkasneje 3 dni pred postavitvijo oz. odstranitvijo tabora obvestiti Medobčinski inšpektorat in redarstvo občin Bled, Bohinj, Železniki. Organizator mora upoštevati navodila redarja. (3. točka izreka)

Organizator mora upoštevati pogoje Zavoda za gozdove z dne 19.6.2023 (št. soglasja: 3407-43/2023). (4. točka izreka)

Taborjenje v terminih iz prve in druge točke izreka tega dovoljenja se dovoli taborečim iz seznama, ki ga je stranka priložila vlogi oziroma pred taborjenjem posredovala občinski upravi. Vse dodatne skupine taborečih mora stranka predhodno sporočiti občinski upravi Občine Bohinj. Organizator mora najkasneje v 3 dneh po pričetku taborjenja Občini Bohinj posredovati poimenski seznam tabornikov z letnico rojstva. (5. točka izreka)

Organizator mora preko sistema eTurizem (AJPES) poročati podatke o tabornikih in prenočitvah (iz knjige gostov) za namen vodenja evidence gostov, za namen spremljanja obračuna in plačila turistične takse ter za statistične namene. (6. točka izreka)

Po končanem taborjenju mora stranka zemljišče, na katerem se je taborjenje izvajalo, vzpostaviti v prvotno stanje (to pomeni: odstranitev vseh začasnih objektov, kemičnih stranišč, improviziranih naprav in očiščenje tabornega prostora in odvoz odpadkov). (7. točka izreka)

V tem postopku niso nastali posebni stroški. (8. točka izreka)

Iz skenirane vročilnice izhaja, da je bila odločba stranki vročena osebno po ZUP dne 10. 7. 2023.

Obrazložitev odločbe:

* Upravna inšpektorica glede sklicevanja na pravne predpise, ki jih obrazložitev odločbe enostavne zadeve ne vsebuje, ugotavlja enake kršitve kot pri dokumentu št. 122-0001/2023-2.

Pouk o pravnem sredstvu odločbe:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
	1. **Zadeva Pridobitev soglasja za snemanje filmov, videospotov in video produktov za javno predvajanje po 12. točki prvega odstavka 31. člena Zakona o Triglavskem narodnem parku, št. 215-0010/2023:**

Vlagatelj je dne 27. 3. 2023 po e-pošti zaprosil za soglasje za snemanje filmov, videospotov in video produktov za javno predvajanje na obrazcu, ki je objavljen na spletni strani Občine in ga je tudi digitalno podpisal. Priložil je potrditev rezervacije z lastnikom zemljišča. (dokument št. 215-0010/2023-1)

Istega dne je v ODOS evidentirano tudi soglasje Triglavskega narodnega parka (v nadaljevanju TNP) št. 35619-15/2023-3 iz istega dne. (dokument št. 215-0010/2023-2)

* Dokument je evidentiran kot »lastni«, kar je kršitev 13. točke 1. odst. 6. člena UUP, saj je dokument izdal TNP in gre za vhodni dokument.

Občinska uprava je dne 29. 3. 2023 izdala odločbo št. 215-10/2023/3, s katero je odločila, da Občina Bohinj soglaša z začasno uporabo javne površine za snemanje znanstveno-raziskovalne vsebine v okviru infrastrukturnega projekta eLTER (Slovenia: Lake Bohinj - eLTER Air View), ki ga bo izvajala stranka Z. S., Novi trg 2, 1000 Ljubljana. (1. točka izreka)

Snemanje je predvideno v obdobju med 1. 6. do 30. 6. 2023, na posameznih lokacijah okoli Bohinjskega jezera. (2. točka izreka)

Soglasje se izdaja pod sledečimi pogoji:

* a) Pred snemanjem je potrebno pridobiti vsa potrebna soglasja za snemanje (soglasja lastnikov zemljišč v kolikor se bo s snemanjem posegalo na sosednja zemljišča, soglasje TNP ipd.).
* b) Parkiranje vozil je dovoljeno samo na označenih parkirnih mestih. V skladu z 28.b členom Zakona o ohranjanju narave (Ur. l. RS, št. 96/04 UPB, 61/06 - ZDru-1, 8/10 - ZSKZ-B in 46/14), ki ureja vožnjo z vozili v naravnem okolju, je prepovedano parkirati motorna vozila zunaj za to določenih mest, kot tudi vožnjo, ustavljanje in parkiranje v naravnem okolju. Parkiranje na zelenicah ter na kmetijskih zemljiščih ni dovoljeno. Prav tako ni dovoljeno parkiranje na zemljiščih v zasebni lasti brez soglasja lastnika zemljišča.
* c) Po končanem snemanju je potrebno odstraniti vse snemalne rekvizite in vzpostaviti prvotno stanje na vseh snemalnih lokacijah. (3. točka izreka)

Za začasno uporabo javne površine je stranka v skladu z osmo alinejo 13. člena po Odloku o občinskih taksah v Občini Bohinj (Uradni vestnik Občine Bohinj, št. 3/07,9/16, 10/16, 2/21 in 3/22) oproščena plačila občinske takse. (4. točka izreka)

V tem postopku niso nastali posebni stroški. (5. točka izreka)

Iz skenirane vročilnice izhaja, da je bila odločba stranki vročena osebno po ZUP dne 30. 3. 2023.

Pouk o pravnem sredstvu odločbe:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
	1. **Zadeva Pridobitev soglasja za snemanje filmov, videospotov in video produktov za javno predvajanje po 12. točki prvega odstavka 31. člena Zakona o Triglavskem narodnem parku, št. 215-0017-2023:**

B. J. je dne 10. 5. 2023 po e-pošti povpraševala o tem, kam naj naslovi vlogo za dovoljenje za snemanje ob Bohinjskem jezeru. (dokument št. 215-0017-2023-1) Na njeno povpraševanje je uradna oseba Občine odgovorila po e-pošti dne 16. 5. 2023. (dokument št. 215-0017-2023-2)

* Dokumenta sta evidentirana v navedeni upravni zadevi, vendar vanjo ne sodita, saj s pošiljanjem povpraševanja upravni postopek v zadevi izdaje dovoljenja še ni bil začet[[7]](#footnote-7), zato gre za kršitev pravil o evidentiranju iz 44. člena UUP.

Vlagatelj je dne 18. 5. 2023 po e-pošti zaprosil za soglasje za snemanje filmov, videospotov in video produktov za javno predvajanje na obrazcu, ki je objavljen na spletni strani Občine in ga podpisal. Priložil je dokazilo o plačilu takse. (dokument št. 215-0017-2023-3)

Občinska uprava je dne 23. 5. 2023 izdala odločbo št. 215-17/2023/4, s katero je odločila, da Občina Bohinj soglaša z začasno uporabo javne površine za snemanje oglasnega spota za I., ki ga bo izvajala stranka I. I. d.o.o., Cesta na okroglo 3, 4202 Naklo. (1. točka izreka)

Snemanje je predvideno v terminu od 30.5. - 5.6.2023 (en snemalni dan), predvidoma med 6:30 - 10:30.uro, na območju vstopno izstopnega mesta Ukanc. (2. točka izreka)

Soglasje se izdaja pod sledečimi pogoji:

1. Pred snemanjem je potrebno pridobiti vsa potrebna soglasja za snemanje (soglasja lastnikov zemljišč v kolikor se bo s snemanjem posegalo na sosednja zemljišča, soglasje TNP, dovoljenje upravljalca ceste ipd.).
2. V skladu z 28.b členom Zakona o ohranjanju narave (Uradni list RS, št. 96/04 UPB, 61/06 - ZDru-1, 8/10 - ZSDKZ-B, 46/14, 21/18 - ZNOrg, 31/18, 82/20, 3/22 - ZDeb, 105/22 - ZZNŠPP in 18/23 - ZDU-10), ki ureja vožnjo z vozili v naravnem okolju, je prepovedano voziti motorna vozila v naravnem okolju. Prav tako ni dovoljeno parkiranje na zemljiščih v zasebni lasti brez soglasja lastnika zemljišča.
3. Na lokaciji snemanja je skladno z Odlokom o plovbnem režimu v Občini Bohinj določeno vstopno izstopno mesto. Stranka mora omogočiti vstop in izstop plovil na jezeru. Za snemanje ni dovoljeno uporabljati plovil z motornim pogonom.
4. Po končanem snemanju je potrebno odstraniti vse snemalne rekvizite in vzpostaviti prvotno stanje na vseh snemalnih lokacijah. (3. točka izreka)

Za začasno uporabo javne površine mora stranka v skladu z Odlokom o občinskih taksah v Občini Bohinj (Uradni vestnik Občine Bohinj, št. 3/07, 9/16, 2/21 in 3/22) plačati občinsko takso, ki znaša 558.00 EUR. Občinsko takso mora stranka plačati na podračun Občine Bohinj, številka 5156 0110 0404 0324 737, (sklic: 19 davčna št. zavezanca - 07137 - 215017), in sicer v roku 30 dni po prejemu tega soglasja. V primeru, da zavezanec ne bo plačal občinske takse v danem roku bo predlagana izvršba pri pristojnem organu Finančne uprave Republike Slovenije. (4. točka izreka)

V tem postopku niso nastali posebni stroški. (5. točka izreka)

Iz skenirane vročilnice izhaja, da je bila odločba stranki vročena osebno po ZUP dne 24. 5. 2023. (dokument št. 215-0017-2023-5)

* Upravna inšpektorica glede sestave pouka o pravnem sredstvu odločbe ugotavlja enake kršitve kot pri dokumentu št. 215-10/2023/3.

Dne 24. 5 2023 je v ODOS evidentirano soglasje Triglavskega narodnega parka (v nadaljevanju TNP) št. 35619-41/2023-3 z dne 23. 5. 2023. (dokument št. 215-0017-2023-5)

* Upravna inšpektorica glede evidentiranju soglasja TNP ugotavlja enake kršitve kot pri dokumentu št. 215-0010/2023-2.
	1. **Zadeva Pridobitev soglasja za opravljanje prodaje na drobno izven prodajaln, št. 313-0004/2023:**

Vlagateljica je dne 18. 1. 2023 po e-pošti zaprosila za soglasje za opravljanje prodaje na drobno izven prodajaln na obrazcu, ki je objavljen na spletni strani Občine in ga tudi podpisala. Priložila je zapisnik UE Nova Gorica in izpis iz registra kmetijskih gospodarstev za KMG-MID 100952156 št. 330-7/2016 z dne 25. 3. 2016. (dokument št. 313-0004/2023-1)

Dne 19. 1. 2023 je uradna oseba po e-pošti zaprosila UE Nova Gorica za podatke o kmetijskem gospodarstvu vlagateljice (dokument št. 313-0004/2023-2), na katerega je ta odgovorila z dopisom št. 021-3/2023-6231-1 z dne 20. 1. 2023 (dokument št. 313-0004/2023-3) in priložila 2 prilogi.

* Ker je bilo zaprosilo poslano iz službenega e-naslova uradne osebe in ne uradnega elektronskega naslova Občine, kot je to predpisano v 2. odst. 4. člena UUP, je podana kršitev tega člena.
* Prav tako morajo biti pri pridobivanju podatkov na zahtevo navedeni zadeva, za katero se pridobivajo podatki, podatki, ki se zahtevajo, in pravna podlaga, kot je to določeno v 2. odst. 93. člena UUP. Dokument tudi nima vseh sestavin, ki jih določa 63. člen UUP, ker gre za organ lokalne samouprave, manjka številka dokumenta, zato gre za kršitev obeh členov.

Občinska uprava je dne 23. 1. 2023 izdala odločbo št. 313-0004/2023/4, s katero je odločila, da se stranki dovoli prodaja blaga zunaj prodajalne (sadja in zelenjave) po vaseh v Bohinju vsak torek in soboto, od 8:00 do 20:00 ure, v obdobju od prejema te odločbe do 31. 12. 2023. (1. točka izreka)

Prodaja se lahko vrši na javnih površinah, določenih v 11. členu Odloka o prodaji, ter na zasebnih zemljiščih, v kolikor s tem soglaša lastnik zemljišča. (2. točka izreka)

S prodajo blaga se ne sme ovirati prostega prehoda po javnih površinah ter ne sme ovirati prometa na prometnih površinah. (3. točka izreka)

V tem postopku niso nastali posebni stroški. (4. točka izreka)

Iz skenirane vročilnice izhaja, da je bila odločba stranki vročena osebno po ZUP dne 25. 1. 2023.

Pouk o pravnem sredstvu odločbe:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
	1. **Zadeva Pridobitev soglasja za opravljanje prodaje zunaj prodajaln, št. 313-0021/2023:**

Vlagatelj je dne 23. 8. 2023 po e-pošti zaprosil za soglasje za opravljanje prodaje zunaj prodajaln na obrazcu, ki je objavljen na spletni strani Občine (dokument št. 313-0021/2023-1). Priložil je potrdilo o plačilu upravne takse z istega dne in vlogo dopolnil dne 11. 9. 2023 s podpisanimi pogodbami lastnikov zemljišč, kjer se bo vršila prodaja na Kravjem balu (dokument št. 313-0021/2023-2).

Občinska uprava je dne 15. 9. 2023 izdala odločbo št. 313-21/2023/3, s katero je odločila, da se stranki (organizator prireditve) Turistično društvo Bohinj, Ribčev laz 48, 4265 Bohinjsko jezero, dovoli prodaja izdelkov različnih prodajalcev (različna prodaja blaga) dne 17. 9. 2023 od 10.00h - 19.00h, na zemljišču parc. št. 1766/1, 1766/10, k.o. Studor, v okviru prireditve Kravji Bal. (1. točka izreka)

Organizator mora poskrbeti za točno evidenco vseh prodajalcev, ki v okviru prireditve Kravji Bal prodajajo blago izven prodajalne. (2. točka izreka)

Stranka mora pridobiti soglasje lastnika zemljišča. (3. točka izreka)

Prodajalci in organizator so dolžni skrbeti za red in čistočo ob stojnici in v njeni okolici med in po zaključku prodaje. Po končani uporabi prostorov je potrebno odstraniti vse dodatno uporabljene pripomočke, prodajne artikle in stojnice ter vzpostaviti prvotno stanje. (4. točka izreka)

Posebni stroški v postopku niso nastali. (5. točka izreka)

Iz skenirane vročilnice izhaja, da je bila odločba stranki vročena osebno po ZUP dne 18. 9. 2023.

Izrek odločbe:

* Kljub temu, da upravna inšpektorica ne preverja vsebinskega odločanja v posamezni zadevi, opozarja, da je v 3. točki izreka določen nalog, da mora stranka pridobiti soglasje lastnika zemljišča, medtem ko je bilo to predloženo že dne 11. 9. 2023, dokument št. 313-0021/2023-2.

Pouk o pravnem sredstvu odločbe:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.

• Odgovor Občine:

»*Nepravilnosti bodo v prihodnjih postopkih odpravljene. Evidentirano je bilo le eno elektronsko sporočilo, ki vsebuje tako poziv Občine (z dne 8.6.2023 ob 9:07h) ter odgovor stranke (z dne 8.6.2023 ob 9:28h). V prihodnje bodo vse dopolnitve potekale skladno z ZUP, in ustrezno evidentirane.*«

Presoja upravne inšpektorice:

* Podana pojasnila na ugotovljeno kršitev ne vplivajo.
	1. **Zadeva Pridobitev dovoljenja za uporabo občinskih cest, št. 371-0037/2023:**

Vlagatelj je dne 5. 6. 2023 zaprosil za izdajo dovoljenja za uporabo občinskih cest za gasilski rally. (dokument št. 371-0037/2023-1)

Iz e-poštnega sporočila uradne osebe z dne 8. 6. 2023 je razvidno, da ga je pozvala k dopolnitvi vloge z navedbo lokacije, kjer nameravajo izpeljati prireditev in navedbo ure, od kdaj do kdaj bo prireditev rally-a trajala. (dokument št. 371-0037/2023-2).

* Upravna inšpektorica ugotavlja, da e-poštno sporočilo uradne osebe ni evidentirano v tej zadevi, kar predstavlja kršitev 51. člena UUP.

Vlagatelj je istega dne vlogo dopolnil z opisom poti, kjer bo rally potekal ter navedbo časa od 14:00 do 16:30, priložil pa je tudi skico proge. (dokument št. 371-0037/2023-3)

Občinska uprava je istega dne izdala odločbo št. 371-37/2023/3, s katero je odločila, da se vložniku PGD Koprivnik, Koprivnik v Bohinju 3b, 4264 Bohinjska Bistrica, izda dovoljenje za zaporo občinskih cest, in sicer:

Delna zapora se dovoli:

24. 6. 2023 na cestah:

Cesta: LC 014071 Koprivnik - Goreljek, JP 515641 cesta proti šoli, JP 515661 cesta skozi Koprivnik I ter JP 515681 cesta skozi Koprivnik II Urnik: od 14.00 do 16.30 Zaradi: prireditve »Gasilski rally« (1. točka izreka)

V postopku izdaje tega dovoljenja niso nastali posebni stroški postopka. (2. točka izreka)

Dovoljenje za delno zaporo občinskih cest se izda pod temi pogoji:

1. Predlagatelj zapore mora poskrbeti za postavitev začasne prometne signalizacije, ki

označuje popolno zaporo ceste.

2. Vlagatelj mora o zapori ceste pravočasno obvestiti policijo ter javnost po sredstvih

javnega obveščanja.

3. Stroške za izvedbo zapore ceste in eventuelno preusmeritev prometa zaradi zapore

ceste krije njen predlagatelj. (3. točka izreka)

Iz skenirane vročilnice izhaja, da je bila odločba stranki vročena osebno po ZUP dne 12. 6. 2023.

* Upravna inšpektorica glede sklicevanja na pravne predpise, ki jih obrazložitev odločbe enostavne zadeve ne vsebuje in glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
	1. **Zadeva Pridobitev soglasja za uporabo plovil na motorni pogon, št.** **374-0013/2023:**

Vlagatelj je dne 30. 6. 2023 zaprosil za izdajo za uporabo katamaranov na električni pogon za izvajanje treningov na Bohinjskem jezeru. (dokument št. 374-0013/2023-1)

Občinska uprava je dne 10. 7. 2023 izdala odločbo št. 374-0013/2023/2, s katero je odločila, da se stranki V. z. S., Župančičeva cesta 9, 4260 Bled dovoli uporaba dveh plovil (katamaranov) na motorni pogon z močjo 8 kW in dolžino 5 m ter 6 m, v terminih:

a. 18. 7. - 23. 7. 2023

b. 25. 7. - 30. 7. 2023

c. 1. 8. – 5. 8. 2023

d. 22. 8. -27. 8. 2023 (1. točka izreka)

Plovili iz prejšnje točke se smeta uporabljati le za namene in v času izvajanja treningov članov reprezentance v času treninga, na območju za to namenjene proge za izvedbo treningov (severni del Bohinjskega jezera). (2. točka izreka)

Plovba plovil iz 4. točke izreka te odločbe se izdaja pod sledečimi pogoji:

a. Vsa plovila, ki jih bo stranka uporabljala, morajo biti očiščena tako, da je onemogočen vnos tujerodnih vrst v celinske vode.

b. Izven časovnega okvirja dovoljene plovbe morajo biti plovila varno privezana na zato namenjenih mestih v pristanišču. Plovila morajo biti varno privezana na objektih za privezovanje. V primeru slabega vremena morajo biti vezi okrepljene. Pristajanje in začasen privez (na boje, veje, drevesa in podobno) je izven pristanišč prepovedan med 20.00 in 8.00 uro.

c. Plovila za vstop in izstop iz jezera lahko uporabljajo samo za to namenjena vstopno - izstopna mesta.

d. Med samo plovbo s plovilom ni dovoljeno pluti izven plovnega območja in ne v območje kopalnih voda ter urejenih kopališč. Plovba je dovoljena v območju najmanj 50 m od obale izven območja kopalnih voda, na območju kopalnih voda (t.j. Fužinarski zaliv, Ukanc) pa ne manj kot 100 m od obale. (3. točka izreka)

Posebni stroški v tem postopku niso nastali. (4. točka izreka)

Iz skenirane vročilnice izhaja, da je bila odločba stranki vročena osebno po ZUP dne 12. 7. 2023.

Uvod odločbe:

* Občina se v uvodu sklicuje na 4. člena Zakona o plovbi po celinskih vodah (Ur.l.RS, št. 30/02, 29/17, 41/17) ter 8. člena Odloka o plovbnem režimu v Občini Bohinj (Uradni vestnik Občine Bohinj, št. 2/16, 5/16 in 1/17), ki pa ne določata pristojnosti Občine, temveč sta pravna podlaga za odločanje in zato sodita v obrazložitev odločbe v skladu s 4. točko 1. odst. 214. člena ZUP. V uvodu odločbe pa je treba navesti predpis, ki določa pristojnost Občine za odločanje v zadevi.
	1. **Zadeva Pridobitev soglasja za uporabo plovil na motorni pogon, št. 374-0016/2023:**

Vlagatelj je dne 13. 7. 2023 zaprosil za soglasje uporabe čolnov z bencinskim motorjem na kajakaški tekmi (dokument št. 374-0016/2023-1) in priložil soglasje TNP št. 35614-31/2022-2 z dne 12. 7. 2022 za izvedbo prireditve kajakaška tekma - DP maraton.

Dne 18. 7. 2022 je ponovno priložil soglasje TNP št. 35614-31/2022-2 z dne 12. 7. 2022 in potrdilo Društva za podvodne in vodne dejavnosti Bohinj št. 3/2023 z dne 12. 7. 2022. (dokument št. 374-0016/2023-2)

Občinska uprava je dne 19. 7. 2023 izdala odločbo št. 374-16/2022/3, s katero je odločila, da se stranki K. k. k. B., Ribčev Laz 58a, 4265 Bohinjsko jezero dovoli uporaba dveh plovil na motorni pogon za potrebe zaščite in reševanja v času tekmovanja v kajakaškem maratonu, dne 20. 08. 2022 na Bohinjskem jezeru. (1. točka izreka)

Plovba plovil iz 1. točke izreka te odločbe se izdaja pod sledečimi pogoji:

a) Vsa plovila, ki jih bo stranka uporabljala, morajo biti očiščena tako, da je onemogočen vnos tujerodnih vrst v celinske vode.

b) Izven časovnega okvirja dovoljene plovbe morajo biti plovila varno privezana na zato namenjenih mestih v pristanišču. Plovila morajo biti varno privezana na objektih za privezovanje. V primeru slabega vremena morajo biti vezi okrepljene. Pristajanje in začasen privez (na boje, veje, drevesa in podobno) je izven pristanišč prepovedan med 20.00 in 8.00 uro.

c) Plovila za vstop in izstop iz jezera lahko uporabljajo samo za to namenjena vstopno - izstopna mesta. (2. točka izreka)

Posebni stroški v tem postopku niso nastali. (3. točka izreka)

Iz skenirane vročilnice izhaja, da je bila odločba stranki vročena osebno po ZUP dne 20. 7. 2023.

Uvod odločbe:

* Upravna inšpektorica glede sklicevanja na pravna predpisa, ki ne določata pristojnosti Občine, temveč sta pravna podlaga za odločanje, ugotavlja enake kršitve kot pri dokumentu št. 374-0013/2023/2.
	1. **Zadeva Pridobitev soglasja za začasno uporabo javne površine, št. 2150-0005/2023:**

Vlagatelj je dne 20. 2. 2023 po e-pošti posredoval vlogo za soglasje za snemanje ter zaporo občinske ceste za potrebe snemanja oglasnega spota »BMW« (dokument št. 2150-0005/2023-1), vendar je pri tem navedel, da z vsemi podatki še ne razpolaga.

Iz e-poštnega sporočila uradne osebe z dne 22. 2. 2023 je razvidno, da ga je pozvala k dopolnitvi vloge (dokument št. 2150-0005/2023-2), on pa je po e-pošti poslal svoje odgovore istega dne (dokument št. 2150-0005/2023-3). Uradna oseba mu je po e-pošti dne 24. 2.2023 ponovno poslala informacije in ga pozvala k dopolnitvi (dokument št. 2150-0005/2023-4), vlagatelj pa je dne 27. 2. 2023 poslal vlogo z dodatnimi informacijami (dokument št. 2150-0005/2023-5). Iz dokumentacije ni razvidno, da bi bili ti dokumenti evidentirani.

* Upravna inšpektorica ugotavlja, da bi bilo treba vsakega od teh dokumentov evidentirati v skladu s pravili o evidentiranju dokumentov iz 32. člena, 2. odst. 48. člena, 1. odst. 50. člena in 52. člena UUP in gre za kršitev teh členov, saj gre za dokumente, ki so nastali tekom upravnega postopka.

• Odgovor Občine:

»*V zvezi z neustreznim evidentiranjem pojasnjujemo, da je bila celotna korespondenca evidentirana pod en dokument (št. 2150-5/2023/2). V prihodnje bomo nepravilnosti odpravili in posamezni dokument (sporočilo) evidentirali kot samostojni dokument ter dopolnitev poslali obvezno osebno po ZUP.*«

Presoja upravne inšpektorice:

* Podana pojasnila na ugotovljeno kršitev ne vplivajo.
* Občina ni pravilno postopala s prejeto elektronsko vlogo, saj ta ni bila podpisana z varnim elektronskim podpisom s kvalificiranim potrdilom[[8]](#footnote-8) niti dne 20. 2. 2023 niti kasneje dne 27. 2. 2023 in je bila zato nepopolna. Občina vlagatelja ni pozvala k dopolnitvi vloge, zato upravna inšpektorica ugotavlja kršitev 6. odst. 66. člena ZUP.

Občinska uprava je dne 27. 2. 2023 izdala odločbo št. 2150-5/2023/3, s katero je odločila, da soglaša z začasno uporabo javne površine za snemanje oglasnega spota »BMW«, ki ga bo izvajala stranka S. d.o.o., Ulica Carla Benza 16, 1000 Ljubljana. (1. točka izreka)

Snemanje je predvideno v obdobju od 1. 3. do 3. 3. 2023 (en snemalni dan), na kolesarski stezi na Senožeta (zemljišče katastrska občina 2196 Bohinjska Češnjica, parcele 532/6, 533/3, 545/3), ter na treh odsekih državne ceste RT-906/1100, Mrzli Studenec-Rudno polje. (2. točka izreka)

Soglasje se izdaja pod sledečimi pogoji:

a) Pred snemanjem je potrebno pridobiti vsa potrebna soglasja za snemanje (soglasja lastnikov zemljišč v kolikor se bo s snemanjem posegalo na sosednja zemljišča, soglasje TNP, dovoljenje upravljalca ceste ipd.).

b) V skladu z 28.b členom Zakona o ohranjanju narave (Uradni list RS, št. 96/04 - UPB, 61/06 - ZDru-1, 8/10 - ZSKZ-B, 46/14, 21/18 - ZNOrg, 31/18, 82/20, 3/22 - ZDeb, 105/22 - ZZNŠPP in 18/23 - ZDU-10), ki ureja vožnjo z vozili v naravnem okolju, je prepovedano voziti motorna vozila v naravnem okolju. Prav tako ni dovoljeno parkiranje na zemljiščih v zasebni lasti brez soglasja lastnika zemljišča.

c) Po končanem snemanju je potrebno odstraniti vse snemalne rekvizite in vzpostaviti prvotno stanje na vseh snemalnih lokacijah. (3. točka izreka)

Za začasno uporabo javne površine mora stranka v skladu z Odlokom o občinskih taksah v Občini Bohinj (Uradni vestnik Občine Bohinj, št. 3/07, 9/16, 2/21 in 3/22) plačati občinsko takso, ki znaša 558,00 EUR. Občinsko takso mora stranka plačati na podračun Občine Bohinj, številka 5156 0110 0404 0324 737, (sklic: 19 davčna št. zavezanca - 07137 - 215005), in sicer v roku 30 dni po prejemu tega soglasja. V primeru, da zavezanec ne bo plačal občinske takse v danem roku bo predlagana izvršba pri pristojnem organu Finančne uprave Republike Slovenije. (4. točka izreka)

Občina Bohinj s to odločbo izdaja dovoljenje za kratkotrajne zapore kolesarske steze na Senožeta zemljišče katastrska občina 2196 Bohinjska Češnjica, parcele 532/6, 533/3, 545/3, za potrebe izvedbe snemanja, v terminu iz 2. točke izreka te odločbe. (5. točka izreka)

Dovoljenje za zaporo kolesarske steze na Senožeta se izdaja pod sledečimi pogoji:

a. Predlagatelj zapore mora poskrbeti za postavitev prometne signalizacije, ki označuje zaporo občinske ceste.

b. Dovoli se kratkotrajne zapore ceste, največ do 15 min naenkrat. V vmesnem času je potrebno zagotoviti prehod kolesarjev in vozil.

c. Lastnikom zemljišč je potrebno zagotoviti dostope do kmetijskih in gozdnih zemljišč.

d. Stroške zapore krije predlagatelj. (6. točka izreka)

V tem postopku niso nastali posebni stroški. (7. točka izreka)

Iz skenirane vročilnice izhaja, da je bila odločba stranki vročena osebno po ZUP dne 1. 3. 2023.

Uvod odločbe:

* Upravna inšpektorica glede sklicevanja na pravne predpise, ki ne določajo pristojnosti Občine temveč so pravna podlaga za odločanje, ugotavlja enake kršitve kot pri dokumentu št. 374-0013/2023/2. Prav tako manjka kratka označba zadeve, za katero gre v postopku, zato gre za kršitev 1. odst. 212. člena ZUP.

Pouk o pravnem sredstvu:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
	1. **Zadeva odmere komunalnega prispevka, št. 3540-0008/2023:**

Vlagatelj je dne 5. 4. 2023 po e-pošti podal vlogo za odmero komunalnega prispevka na obrazcu, ki je objavljen na spletni strani Občine (dokument št. 3540-0008/2023-1) s prilogami (12x).

Občinska uprava je dne 28. 4. 2023 izdala odločbo št. 3540-8/2023/2, s katero je odločila, da se investitorju B. M., Menardova ulica 38, 1000 Ljubljana, zaradi legalizacije objekta daljšega obstoja - počitniška hiša na zemljišču parc. št. 1494 k.o. Studor odmeri komunalni prispevek v višini 567,59 EUR. (1. točka izreka)

Komunalni prispevek se plača na transakcijski račun pri banki Slovenija, številka: 5156 0110 0404 6223 307 s Sklicevanjem na številko: 11 75035-7141050-3543723. Investitor je dolžan plačati komunalni prispevek v roku 30 dni po dokončnosti odločbe. (2. točka izreka)

V tem postopku niso nastali posebni stroški (3. točka izreka)

Iz skenirane vročilnice izhaja, da je bila odločba stranki vročena osebno po ZUP dne 5. 5. 2023.

Uvod odločbe:

* Upravna inšpektorica glede sklicevanja na pravne predpise, ki ne določajo pristojnosti Občine temveč so pravna podlaga za odločanje, ugotavlja enake kršitve kot pri dokumentu št. 374-0013/2023/2.

Pouk o pravnem sredstvu:

* Upravna inšpektorica glede navedbe organa, pri katerem je potrebno vložiti pritožbo, ugotavlja enake kršitve kot pri dokumentu št. 122-0001/2023-2.
* Občina je za vročanje odločb uporabila vročilnice, ki niso več v veljavi, zato upravna inšpektorica opozarja, da mora biti dokument, ki ga je treba osebno vročiti v ovojnici, ki jo določa Pravilnik o ovojnici, vročilnici in drugih sporočilih za vročanje v upravnem postopku[[9]](#footnote-9);

 • Odgovor Občine:

»*V zvezi z neustrezno vročilnico pojasnjujemo, da je bilo določeno prehodno obdobje veljavnosti starih ZUP ovojnic do porabe starih zalog ovojnic (dopis MJU). V času pošiljanja odločbe, smo imeli na zalogi še nekaj ovojnic po prejšnjem Pravilniku, sedaj pa uporabljamo le še nove.*«

Presoja upravne inšpektorice:

* Upravna inšpektorica sprejema pojasnila Občine in dodatno pojasnjuje, da v zvezi s tem ni bila ugotovljena kršitev.
	1. **Zadeva odmere komunalnega prispevka, št. 3540-0033/2023:**

Občinska uprava je dne 17. 10. 2023 izdala odločbo št. 3540-0033/2023, s katero je odločila, da je zavezanka L. P., Puterlejeva ulica 30, 1000 Ljubljana, dolžan plačati komunalni prispevek za priključitev objekta stavba št.: 579, STA SID: 256()3667, DST SID: 28670264, MID: 14496556, Stara Fužina 77, 4265 Bohinjsko jezero, parc. št.: 749, k.o. Studor, na kanalizacijski sistem v višini 455,01 EUR. (1. točka izreka)

Zavezanka je dolžna poravnati znesek iz te odločbe na račun Občine Bohinj št. 011004046223307, referenca: 1 1 75035 - 7141050 – 35400033 (številka odločbe) (2. točka izreka)

Zavezanka lahko obročno poravna obveznosti iz te odločbe, o čemer mora v roku 30 dni od prejema odločbe skleniti z občino pogodbo o obročnem odplačevanju. (3. točka izreka)

Po preteku roka za poravnavo obveznosti, si Občina Bohinj pridržuje pravico zaračunavati zakonite zamudne obresti in uvesti postopek prisilne izterjave. (11. člen odloka 3. točka, rok plačila 30 dni po pravnomočnosti odločbe) (4. točka izreka)

V kolikor zavezanka ni lastnik nepremičnine iz l. točke izreka te odločbe, je dolžan v roku 15 dni od dneva prejema te odločbe sporočiti Občini Bohinj podatke o lastniku predmetne nepremičnine. (5. točka izreka)

Plačilo stroška komunalnega prispevka za priključitev obstoječega objekta na kanalizacijski sistem ne zajema stroška izvedbe hišnega priključka za priključitev objekta na kanalizacijski sistem. (6. točka izreka)

V tem postopku posebni stroški niso nastali. (7. točka izreka)

Iz skenirane vročilnice izhaja, da je bila odločba stranki vročena osebno po ZUP dne 23. 10. 2023.

* Upravna inšpektorica ugotavlja, da številka odločbe ni sestavljena v skladu s pravili UUP, kjer je v 18. tč. 6. člena določeno, da je številka dokumenta evidenčna oznaka dokumenta, ki je sestavljena iz številke zadeve in zaporedne številke dokumenta v okviru zadeve, zato ugotavlja kršitev tega člena.

Občinska uprava je dne 17. 10. 2023 izdala odločbo št. 3540-0033/2023-2, s katero je odločila, da je zavezanec L. A., Puterlejeva ulica 30, 1000 Ljubljana, dolžan plačati komunalni prispevek za priključitev objekta stavba št.: 579, STA SID: 25603667, DST SID: 28670264, MID: 14496556, Stara Fužina 77, 4265 Bohinjsko jezero, parc. št.: 749, k.o. Studor, na kanalizacijski sistem v višini 455,01 EUR. (1. točka izreka)

Zavezanec je dolžan poravnati znesek iz te odločbe na račun Občine Bohinj št. 011004046223307, referenca: 1 1 75035 - 7141050 – 35400033 (številka odločbe) (2. točka izreka)

Zavezanec lahko obročno poravna obveznosti iz te odločbe, o čemer mora v roku 30 dni od prejema odločbe skleniti z občino pogodbo o obročnem odplačevanju. (3. točka izreka)

Po preteku roka za poravnavo obveznosti, si Občina Bohinj pridržuje pravico zaračunavati zakonite zamudne obresti in uvesti postopek prisilne izterjave. (11. člen odloka 3. točka, rok plačila 30 dni po pravnomočnosti odločbe) (4. točka izreka)

V kolikor zavezanec ni lastnik nepremičnine iz l. točke izreka te odločbe, je dolžan v roku 15 dni od dneva prejema te odločbe sporočiti Občini Bohinj podatke o lastniku predmetne nepremičnine. (5. točka izreka)

Plačilo stroška komunalnega prispevka za priključitev obstoječega objekta na kanalizacijski sistem ne zajema stroška izvedbe hišnega priključka za priključitev objekta na kanalizacijski sistem. (6. točka izreka)

V tem postopku posebni stroški niso nastali. (7. točka izreka)

Iz skenirane vročilnice izhaja, da je bila odločba stranki vročena osebno po ZUP dne 23. 10. 2023.

Uvod odločb:

* Upravna inšpektorica glede sklicevanja na pravni predpis, ki ne določa pristojnosti Občine temveč je pravna podlaga za odločanje, ugotavlja enake kršitve kot pri dokumentu št. 374-0013/2023/2.

Podpis odločb:

* Ker odločb ni podpisala uradna oseba, ki je vodila postopek, upravna inšpektorica ugotavlja kršitev 1. odst. 216. člena ZUP.
* Glede na to, da sta bili zavezancema izdani dve odločbi z enako vsebino, upravna inšpektorica opozarja na možnost združitve zadev v en postopek iz 130. člena ZUP, ki bi nedvomno pomenila realizacijo načela ekonomičnosti iz 14. člena ZUP.
	1. **Zadeva Dovoljenje za začasno čezmerno obremenitev okolja s hrupom, št. 3542-0006/2024:**

Vlagatelj je dne 8. 3. 2024 po e-pošti posredoval vlogo za izdajo dovoljenja za začasno čezmerno obremenitev okolja s hrupom za izvedbo prireditve Alpski večer v Bohinju 2024 (dokument št. 3542-0006/2024-1) in priložil obvestilo o shodu, prireditvi.

Občinska uprava je dne 12. 3. 2024 izdala odločbo št. 3542-6/2024/2, s katero je odločila, da se organizatorju prireditve, T. d. B., Ribčev Laz 48, 4265 Bohinjsko jezero dovoli začasna čezmerna obremenitev okolja s hrupom — to je z zvočnimi napravami - v času izvajanja javne prireditve »ALPSKI VEČER V BOHINJU«, ki se bo odvijala v soboto, 27. 4. 2024 od 20.00 do 2.00 ure naslednjega dne, v DVORANI DANICA, Bohinjska Bistrica. (1. točka izreka)

Začasna čezmerna obremenitev okolja s hrupom se dovoli v soboto, 27. 4. 2024, od 20.00 do 2.00 ure naslednjega dne. (2. točka izreka)

Odgovorna oseba organizatorja prireditve je B. M.. (3. točka izreka)

Organizator mora prireditev izpeljati v skladu z dostavljeno dokumentacijo o nazivni električni moči in številu zvočnih naprav ter načrtom prireditvenega prostora in njegove neposredne okolice ter zagotoviti, da sta v času prireditve na zvočni napravi nalepljena oziroma pritrjena na vidnem mestu opis in shema nastavitve zvočne naprave na obratovalno električno moč v skladu z določili 9. člena Uredbe o načinu uporabe zvočnih naprav, ki na shodih in prireditvah povzročajo hrup. (4. točka izreka)

Izvajanje javne prireditve ne sme povzročiti kritične obremenitve okolja s hrupom, ki bi bila nevarna za okolje, zato je potrebno obratovanje glasbenih naprav na prireditvenem prostoru prilagoditi do take mere, da bodo ravni hrupa v sosednjem bivalnem okolju v mejah dovoljenega oziroma, da v času same prireditve ne bo presežena kritična raven hrupa za III. stopnjo varstva pred hrupom. (5. točka izreka)

Stroški v postopku niso nastali. (6. točka izreka)

Iz skenirane vročilnice izhaja, da je bila odločba stranki vročena osebno po ZUP dne 13. 3. 2024.

* Nepravilnosti upravna inšpektorica ne ugotavlja.
	1. **Zadeva Soglasje za začasno uporabo javne površine, št. 4781-0043/2023:**

Vlagatelj je dne 22. 6. 2023 po e-pošti posredoval vlogo za izdajo soglasja za začasno uporabo javne površine za izvedbo joge. (dokument št. 4781-0043/2023-1)

Uradna oseba ga je istega dne po e-pošti pozvala k dopolnitvi vloge z navedbo datuma izvedbe. (dokument št. 4781-0043/2023-2)

* Glede evidentiranja e-poštnih sporočil in podpisom vloge upravna inšpektorica ugotavlja enake kršitve kot pri dokumentu št. 2150-0005/2023-1.

Občinska uprava je dne 27. 2. 2023 izdala odločbo št. 4781-0043/2023/2, s katero je odločila, da soglaša z začasno uporabo javne površine za potrebe izvedbe joge na prostem, ki ga bo izvajal S. s. k. B.. (1. točka izreka)

Soglasje za začasno uporabo javne površine za izvedbo joge na prostem se izdaja:

* . za uporabo javne površine na zemljišču katastrska občina 2198 Studor parcela 943 (t.j. na zelenici na Veglju), petkrat tedensko do vključno 31.8.2023. (2. točka izreka)

Soglasje za uporabo javne površine iz 1. in 2. točke izreka te odločbe se izdaja pod sledečimi pogoji:

1. Izvajanje dejavnosti joge na prostem ne sme ovirati prehodov po bližnji makadamski poti ter ovirati prost dostop do vode.
2. Stranka za potrebe izvedbe joge na prostem ne sme postavljati stalnih ali drugih objektov ali pripomočkov, ki jih ni moč odstraniti po zaključku vsakega dogodka.
3. Stranka je dolžna skrbeti za urejenost javne površine v času izvedbe joge na prostem. Po zaključku uporabe javne površine (t.j. po zaključku vsakega dogodka) je potrebno odstraniti vso uporabljeno opremo, odstraniti smeti ter vzpostaviti prvotno stanje javne površine na lastne stroške.
4. Stranka je dolžna vsako spremembo, ki vpliva na uporabo javne površine iz tega soglasja, prijaviti pristojnemu občinskemu organu, ki izdaja to soglasje, v roku 15 dni od nastale spremembe. Taksnih predmetov ali izvajanje storitve na javni površini ni dovoljeno spreminjati brez dovoljenja pristojnega občinskega upravnega organa.
5. Parkiranje vozil je dovoljeno samo na označenih parkirnih mestih. V skladu z 28.b členom Zakona o ohranjanju narave (Ur. l. RS, št. 96/04 UPB, 61/06 - ZDru-1, 8/10 - ZSKZ-B in 46/14), ki ureja vožnjo z vozili v naravnem okolju, ter v skladu z 41. in 42 točka 13. člena Zakona o Triglavskem narodnem parku (Ur. list RS, št. 52/10 - ZTNP-1), je prepovedano parkirati motorna vozila zunaj za to določenih mest, kot tudi vožnjo, ustavljanje in parkiranje v naravnem okolju. Parkiranje na zelenicah ter na kmetijskih zemljiščih ni dovoljeno. Prav tako ni dovoljeno parkiranje na zemljiščih v zasebni lasti brez soglasja lastnika zemljišča. (3. točka izreka)

Za začasno uporabo javne površine mora stranka v skladu z Odlokom o občinskih taksah v Občini Bohinj (Uradni vestnik Občine Bohinj, št. 3/07, 9/16 in 10/16 - popr.) plačati občinsko takso, ki znaša 51.62 EUR. Občinsko takso mora stranka plačati na podračun Občine Bohinj, številka 5156 0110 0404 0324 737, (sklic: 19 davčna št. zavezanca - 07137 - 478143), in sicer v roku 30 dni po prejemu tega soglasja. V primeru, da zavezanec ne bo plačal občinske takse v danem roku bo predlagana izvršba pri pristojnem organu Finančne uprave Republike Slovenije. (4. točka izreka)

V tem postopku niso nastali posebni stroški. (5. točka izreka)

Iz skenirane vročilnice izhaja, da je bila odločba stranki vročena osebno po ZUP dne 7. 7. 2023.

* Glede označbe zadeve v uvodu odločbe ter glede pomanjkljivosti pouka o pravnem sredstvu upravna inšpektorica ugotavlja enake kršitve kot pri dokumentu št. 2150-5/2023/3.

Vlagatelj je dne 11. 7. 2023 sporočil, da so prejeli odločbo, vendar dejavnosti pri jezeru ne bodo izvajali. (dokument št. 4781-0043/2023-3)

Občinska uprava je dne 24. 7. 2023 izdala sklep o ustavitvi postopka št. 4781-43/2023/4, s katerim je odločila, da se s tem sklepom odpravi odločba št. 4781-43/2023/2 z dne 6. 7. 2023.. (1. točka izreka)

V tem postopku niso nastali posebni stroški. (2. točka izreka)

Iz skenirane vročilnice izhaja, da je bila odločba stranki vročena osebno po ZUP dne 28. 7. 2023.

* Glede pomanjkljivosti pouka o pravnem sredstvu upravna inšpektorica ugotavlja enake kršitve kot pri dokumentu št. 2150-5/2023/3.
* Predmetni postopek je bil na podlagi 134. člena ZUP ustavljen, ker je stranka v času teka pritožbenega roka, torej pred dokončnostjo odločbe, sporočila, da dejavnosti ne bo izvajala, Upravna inšpektorica opozarja, da iz strankine vloge z dne 11. 7. 2023 nedvoumno ne izhaja, da je svojo zahtevo umaknila, zato za izdajo takšnega sklepa ni pravne podlage. Za izdajo tovrstnega sklepa, bi moral organ od stranke pridobiti ustrezno vlogo, iz katere bi bilo nedvoumno razvidno, da vlogo umika.
1. **INFORMACIJE JAVNEGA ZNAČAJA**
	1. **Normativna ureditev**

ZDIJZ v 1. odstavku 1. člena določa, da ta zakon ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi).

Vsak organ je dolžan redno vzdrževati in na primeren način javno objavljati (uradno glasilo organa, svetovni splet ipd.) ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga. (1. odstavek 8. člena ZDIJZ)

Vsak organ določi eno ali več uradnih oseb, pristojnih za posredovanje informacij javnega značaja. Ne glede na določbo prejšnjega odstavka, lahko več organov skupaj določi eno ali več uradnih oseb, pristojnih za posredovanje informacij javnega značaja. (9. člen ZDIJZ)

Vsak organ je dolžan posredovati v svetovni splet naslednje informacije javnega značaja:

1. prečiščena besedila predpisov, ki se nanašajo na delovno področje organa, povezana z državnim registrom predpisov na spletu;

2. programe, strategije, stališča, mnenja in navodila, ki so splošnega pomena ali so pomembna za poslovanje organa s fizičnimi in pravnimi osebami oziroma za odločanje o njihovih pravicah ali obveznostih, študije in druge podobne dokumente, ki se nanašajo na delovno področje organa;

3. predloge predpisov, programov, strategij in drugih podobnih dokumentov, ki se nanašajo na delovno področje organa;

4. dokumentacijo na področju javnih naročil ter javnih razpisov za dodelitev sredstev, subvencij, posojil in drugih oblik sofinanciranj iz državnega ali občinskih proračunov;

5. informacije o svoji dejavnosti ter upravnih, sodnih in drugih storitvah;

6. vse informacije javnega značaja, ki so jih prosilci zahtevali najmanj trikrat;

7. druge informacije javnega značaja.

Vsak organ mora omogočiti dostop do informacij iz prejšnjega odstavka brezplačno.

Če za določeno področje obstaja nacionalni namenski portal, organi informacije objavijo na tem portalu.

Določbe tega člena ne veljajo za poslovne subjekte pod prevladujočim vplivom oseb javnega prava.

Ob objavi predloga predpisa ali splošnega akta za izvrševanje javnih pooblastil (v nadaljnjem besedilu: akta), se z namenom zagotavljanja transparentnosti postopka sprejemanja akta posreduje v svetovni splet tudi osebno ime in naziv zunanjega strokovnjaka ali firmo in naslov pravne osebe, ki je sodelovala pri pripravi akta. (10. člen ZDIJZ)

Zahtevo za dostop do informacije javnega značaja ali njeno ponovno uporabo vloži prosilec pri organu, za katerega meni, da razpolaga z informacijo. (1. odst. 16. člena ZDIJZ)

Postopek z zahtevo za dostop do informacije javnega značaja ali ponovno uporabo v organu vodi in v njem odloča predstojnik ali uradna oseba iz 9. člena tega zakona, v skladu z določbami zakona, ki ureja splošni upravni postopek. (1. odstavek 21. člena ZDIJZ)

Če organ zahtevi za dostop ugodi, ne izda posebne odločbe, temveč o tem napravi uradni zaznamek. Če organ zahtevo za dostop delno ali v celoti zavrne, o tem izda pisno odločbo. (1. in 2. odstavek 22. člena ZDIJZ). V 5. odst. določa, da mora zavrnilna odločba poleg ostalih sestavin vsebovati tudi obrazložitev razlogov, zaradi katerih je bila zahteva zavrnjena, ter pouk o pravnem sredstvu.

Organ je dolžan odločiti o zahtevi prosilca nemudoma, najkasneje pa v roku 20 delovnih dni od dneva prejema popolne zahteve. (23. člen ZDIJZ)

Prosilec ima pravico do pritožbe zoper odločbo, s katero je organ odločil o zahtevi za dostop ali ponovno uporabo, ter zoper sklep, s katerim je organ zahtevo zavrgel. O pritožbi odloča Informacijski pooblaščenec. Postopek s pritožbo se izvaja po določbah zakona, ki ureja splošni upravni postopek. (27. člen ZDIJZ)

Za nadzor nad izvajanjem določb tega zakona je pristojno ministrstvo za javno upravo, razen določbe 3. odstavka 10.a člena tega zakona, za nadzor katerega je pristojen organ, pristojen za javna plačila. (1. odst. 32. člena ZDIJZ)

* 1. **Objava informacij javnega značaja na spletu - izvajanje določb 1. odstavka 8. člena ZDIJZ**

Upravna inšpektorica je dne 28. 1. 2025 na sedežu IJS pregledala spletno stran Občine in ugotovila, da ima Občina objavljen katalog IJZ[[10]](#footnote-10) .

* 1. **Zadeva št. 090-0001/2023**

Uradna oseba Očine je predmetni upravni postopek vodila na podlagi določila 4. odstavka 70. člena Statuta Občine Bohinj (Uradni vestnik Občine Bohinj št. 8/2017 - uradno prečiščeno besedilo), kjer je določeno, da izvajanje strokovnih nalog in administrativnih opravil za potrebe krajevnih skupnosti in njihovih svetov lahko zagotavlja občinska uprava, za Krajevno skupnost Stara Fužina - Studor (v nadaljevanju KS).

R. t. d. d.o.o. je po pooblaščeni odvetniški pisarni na KS naslovila prošnjo z dne 13. 2. 2023 za dostop do IJZ, to je do podatkov in dokazil o zbrani parkirnini na t. i. poletnega parkirišča Labora v letih 2019 do 2022, po posameznih letih. Priložili so pooblastilo. (dokument št. 090-0001/2023-1)

KS je dne 14. 4. 2023 izdala odločbo št. 01/04/2/23, s katero je zahtevo za dostop do informacij javnega značaja z dne 13. 2. 2023 v zvezi z zahtevo, vloženo po elektronski pošti z dne 6. 4. 2023 zavrnila in odločila, da posebni stroški postopka niso nastali.

Iz priložene vročilnice izhaja, da je bila odločba vročena dne 18. 4. 2023.

* V zvezi s sestavo številke odločbe upravna inšpektorica ugotavlja enako kršitev kot pri dokumentu 3540-0033/2023.
* Iz obrazložitve odločbe izhaja, da je bilo v zvezi s to zadevo izdelanih oziroma poslanih več dokumentov, ki pa v navedeni zadevi niso evidentirani, kot npr. zahteva z dne 6. 4. 2023, posredovana dokumentacija. Upravna inšpektorica ugotavlja, da bi bilo treba vsakega od teh dokumentov evidentirati v skladu s pravili o evidentiranju dokumentov iz 32. člena, 2. odst. 48. člena, 1. odst. 50. člena in 52. člena UUP in gre za kršitev teh členov.

Uvod odločbe:

* Glede kratke označbe zadeve, za katero gre v postopku v uvodu odločbe ugotavlja enako kršitev kot pri dokumentu 2150-5/2023/3.

Dne 26. 4. 2023 je R. t. d. d.o.o. vložila pritožbo zoper odločbo št. 01/04/2/23 z dne 14. 4. 2023 na KS, in ta jo je Občini poslala dne 8. 5. 2023. (dokument št. 090-0001/2023-3)

Uradna oseba je dne 30. 5. 2023 sestavila uradni zaznamek št.: 090-0001/2023 – 4, da se je prosilec v sodni poravnavi v zadevi P 22/21 z dne 25. 5. 2023 zavezal v treh dneh po sklenitvi poravnave umakniti pritožbo z dne 26. 4. 2023 in o tem nemudoma obvestiti Informacijskega pooblaščenca.

* Iz uradnega zaznamka izhaja, da so bili v zvezi s to zadevo izdelani dokumenti, ki pa v navedeni zadevi niso evidentirani, kot npr. odstop Informacijskemu pooblaščencu, zato upravna inšpektorica ugotavlja enake kršitve kot pri odločbi št. 01/04/2/23 , prav tako ni jasno, kako je Občina postopala s prejeto pritožbo v smislu določil 7. Poglavja ZUP – Delo organa prve stopnje v zvezi s pritožbo.

• Odgovor Občine:

»*Glede opravil v zvezi s pritožbo pojasnjujem, da je KS pritožbo prejel 26.4.2023, jaz pa sem bil s tem seznanjen 8.5.2023. Takrat smo že bili v procesu sklepanja sodne poravnave, ena izmed točk je bil tudi umik pritožbe, kar med strankami ni bilo sporno. Zaradi tega pritožba s strani uradne osebe ni bila posredovana IP RS, je pa pritožbo na IP RS poslal prosilec sam, IP RS je zadevo odstopil KS kot zavezancu. Ker je bila v tem času sodna poravnava sklenjena, organ v zvezi s pritožbo ni postopal, prosilec se je v poravnavi zavezal podati umik pritožbe in o tem obvestiti IP RS.*

*Prilagamo dokumente, ki niso bili evidentirani.*«

Presoja upravne inšpektorice:

* Upravna inšpektorica na podlagi pojasnil Občine in pregledane dokumentacije dodatno pojasnjuje, da iz posredovane dokumentacije ne izhaja navedena sklenjena sodna poravnava. Ne glede na navedeno, bi morala uradna oseba s prejeto pritožbo (po lastnih navedbah 8. 5. 2023) postopati v skladu s 7. poglavjem ZUP, zato je treba ugotoviti kršitev 240. člena ZUP.
* Kljub temu, da je bila zadeva dodeljena v reševanje uradni osebi B. R., je uradni zaznamek sestavila uradna oseba J. G.. Upravna inšpektorica opozarja, da bi bilo treba v primeru, če je bila zadeva predodeljena, presigniranje v smislu 4. odst. 46. člena UUP.

• Odgovor Občine:

»Bi pa podala še eno pojasnilo glede uradnega zaznamka v zadevi 090-1/2023 (sem vam pozabila omeniti v prejšnjem sporočilu), in sicer ko je sodelavka Jana Grmek shranjevala dokumente za vas, je odprla uradni zaznamek v zadevi 090-1/2023. Očitno je bil uradni zaznamek samo generiran v ODOS, in ni bil izdelan, podpisan in ponovno poskeniran nazaj. Zato se je genenriral z njenim podpisom in datumom 22.4. (na dan, ko vam je pripravljala dokumentacijo). Dejansko tega zaznamka ni ustvarila Jana Grmek na dan 22.4.2024, ampak je bil samo takrat natisnjen oziroma shranjen iz ODOSa.«

Presoja upravne inšpektorice:

* Upravna inšpektorica sprejema pojasnila Občine in dodatno pojasnjuje, da v zvezi s tem ni bila ugotovljena kršitev.
	1. **Zadeva št. 090-0002/2024**

R. t. d. d.o.o. je na Občino naslovila prošnjo z dne 24. 1. 2024 za dostop do IJZ, to je vsa pravna mnenja, katerih naročnik je bila Občina Bohinj, in ki se nanašajo na pravni položaj krajevnih skupnosti in domnevnim financiranjem krajevnih skupnosti v Občini Bohinj v nasprotju z zakonskimi predpisi. (dokument št. 090-0002/2024-1)

* Upravna inšpektorica ugotavlja, da iz pregledane dokumentacije ne izhaja ne kdaj in ali je bilo o predmetni prošnji sploh odločeno. Ker o zahtevi vlagatelja ni bilo odločeno, kot je to določeno v 22. členu ZDIJZ in tudi ne v roku 20 delovnih dni iz 23. člena ZDIJZ, rok pa je potekel dne 21. 2. 2024, je treba ugotoviti kršitev obeh členov. Upravna inšpektorica bo glede na pojasnila Občine in na podlagi ugotovitev izvedla ustrezne ukrepe.
	1. **Zadeva št. 090-0003/2024**

Vlagatelj J. S. je dne 14. 9. 2023 na Občino naslovil prošnjo za dostop do IJZ, na za to pripravljenem obrazcu. (dokument št. 090-0003/2024-1)

Uradna oseba Občine je dne 26. 3. 2024 sestavila uradni zaznamek št. 090-0003/2024 - 2, da je bil »posredovan zapisnik KS«.

Kot izhodni dokument je evidentiran Izvleček iz zapisnika seje, ki ima nekatere podatke prekrite.

* Upravna inšpektorica ugotavlja, da Občina ni postopala procesno pravilno, ker o delni zavrnitvi zahteve za posredovanje IJZ ni izdala odločbe. Občina je dolžna v primeru, da stranki ne ugodi v celoti – prekrije določene podatke, izdati odločbo z vsemi sestavinami, kot jo določata ZDIJZ in ZUP, v obravnavnem primeru pa so vlagatelju posredovali dokumente, kjer so bili določeni podatki prekriti, torej mu dokumenti niso bili posredovani v celoti, zato je Občina kršila določbe 22. člena ZDIJZ.
	1. **Zadeva št. 090-0004/2023**

Vlagatelj P. K. je dne 14. 9. 2023 na Občino po e-pošti poslal prošnjo za dostop do IJZ. (dokument št. 090-0004/2023-1)

Uradna oseba Občine je dne 22. 9. 2023 po e-pošti sporočila vložniku, da ne gre za informacije javnega značaja, temveč za javno dostopne podatke in je te vložniku tudi posredovala. (dokument št. 090-0004/2023-2)

1. **UPRAVNO POSLOVANJE**
	1. **ZAGOTAVLJANJE SPLOŠNIH INFORMACIJ**

*Objava podatkov o nudenju splošnih informacijah (8. člen UUP)*

**IMA**/NIMA

*Objava uradnega elektronskega naslova (13. člen UUP)*

**IMA**/NIMA

*Objava obvestila o načinu naročanje strank na storitve in naslova za spletno naročanje (21.a člen UUP)*

**IMA**/NIMA

*Samodejno potrjevanje prejema vlog s povratnim sporočilom (42. člen UUP)*

IMA/**NIMA**

Občina zagotavlja splošne informacije brezplačno vsakomur preko tajništva ter preko svetovnega spleta, saj ima Občina tudi svojo spletno stran, dostopno na: https://obcina.bohinj.si/, na kateri ima objavljen uradni elektronski naslov: obcina@bohinj.si.

* Upravna inšpektorica ugotavlja, da ima Občina na spletni strani objavljene:
* splošne informacije, ki se nanašajo na upravne postopke in druge storitve, ki se opravijo na vlogo stranke[[11]](#footnote-11), kot je to predpisano v 1. in 2. odst. 7. člena UUP pri Vlogah in obrazcih;
* seznam javnih uslužbencev, ki dajejo informacije splošnega značaja (imena in priimki, telefonske številke, naslov elektronske pošte) v skladu s 4. odst. 8. člena UUP;
* nima pa objavljenega seznama uradnih oseb pooblaščenih za vodenje in odločanje v upravnem postopku (osebno ime, naziv, pooblastilo), kot je to predpisano v 9. členu UUP.

• Odgovor Občine:

»*Občina ima objavljen seznam pooblaščenih oseb na spletni strani https://obcina.bohinj.si/katalogjavnegaznacaja. Seznam smo tudi že ažurirali.*«

Presoja upravne inšpektorice:

* Upravna inšpektorica sprejema pojasnila Občine, vendar je ta seznam objavljen kot del kataloga IJZ in ne v skladu z 9. členom UUP. Ta določa, da organ na oglasni deski organa in na svoji spletni strani objavi seznam uradnih oseb, ki so v skladu z zakonom pooblaščene za vodenje upravnega postopka in odločanje v upravni zadevi in je namenjen predvsem zagotavljanju javnosti dela Občine. Seznam vsebuje osebno ime in naziv uradne osebe, ki je v skladu z zakonom pooblaščena za odločanje o upravnih zadevah in za dejanja v postopku pred odločbo, ter pooblastila, ki jih ima ta uradna oseba, zato ostaja očitek nespremenjen, upravna inšpektorica pa predlaga, da Občina uvrsti (lahko isti) seznam tudi med informacije o delovanju občinske uprave.

Občina za poslovanje v nekaterih upravnih postopkih uporablja vnaprej pripravljene obrazce, in sicer vlog za izdajo lokacijske informacije, za odmero komunalnega prispevka, za izdajo dovoljenja za delno ali popolno zaporo občinske ceste, … Ti obrazci so strankam na voljo v fizični obliki v tajništvu, oziroma na spletni strani Občine. Tajništvo Občine opravlja naloge glavne pisarne, kjer sprejemajo pošto in vloge in jim dodelijo evidenčne številke. Tajništvo izvaja tudi odpremo dokumentov. Knjiga pripomb in pohval se nahaja v tajništvu.

* 1. **UPRAVLJANJE DOKUMENTARNEGA GRADIVA**

Upravna inšpektorica uvodoma izpostavlja ugotovljeno kršitev načela obveznosti dokumentiranja in evidentiranja, ki določa, da pri opravljanju upravnih nalog organi dokumentirajo opravljeno delo in ga evidentirajo v evidenci dokumentarnega gradiva[[12]](#footnote-12), kar je kršitev 2. člena UUP. Izpostavlja, da je bilo pri nadzoru izjemno oteženo pregledovanje predložene dokumentacije ter preverjanje pravilnosti in pravočasnosti poslovanja ter kakovost izvajanja upravnih nalog Občine, saj vsi dokumenti niso evidentirani v IS. Tudi vsi uslužbenci, na katere so zadeve signirane, ne zagotavljajo ustreznega evidentiranja dokumentov v zadevi[[13]](#footnote-13), kar je kršitev 3. odst. 51. člena UUP.

Pri tem upravna inšpektorica dodatno pojasnjuje, da se v IS ODOS lahko vnašajo vsi osnovni podatki za upravljanje z dokumentarnim gradivom v skladu z določili UUP, in sicer:

* podatki o dokumentu: številka dokumenta; datum dokumenta; datum prejema oziroma odpreme dokumenta; signirni znak; subjekt dokumenta, kratka vsebina dokumenta; oznaka, ali gre za vhodni, izhodni ali lastni dokument; kratek opis vsake morebitne priloge; morebitna stopnja tajnosti; rok;
* podatki o zadevi: številka zadeve; datum začetka zadeve; signirni znak; subjekt zadeve; kratka vsebina zadeve; rok hrambe; morebitne ključne besede; zveza, če obstaja; seznam dokumentov v zadevi; stanje zadeve.

Vloge stranke oddajo v tajništvu ali po pošti in e-pošti. Dokumente, ki so za odpremo, javni uslužbenci pripravijo za odpremo in dostavijo tajništvu. Pri tem Občina ni vključena v organizirano odpremo dokumentov ter vročanje v varne elektronske predale prek centralnega sistema SI-CeV, prav tako ni omogočeno e-podpisovanje dokumentov javnim uslužbencem. V tajništvu se dnevno pregleduje vhodna e-pošta, ki prispe na uradni e-naslov Občine in druga pošta.

* Upravna inšpektorica ugotavlja, da Občina evidenc dokumentarnega gradiva ne vodi oziroma jih ne vodi v skladu z UUP. Delo v Občini namreč ni organizirano tako, da se vsako dokumentarno gradivo nemudoma evidentira, ker vsa e-pošta ne pride zgolj na uradni e-naslov Občine, temveč na službene e-naslove uradnih oseb. Zato so evidence dokumentarnega gradiva nepopolne in s tem nepregledne (tudi v fizični obliki), kar je kršitev 32. člena UUP.
* Upravna inšpektorica je pri pregledu dokumentacije ugotovila, da:

* dokumenti niso evidentirani isti oziroma najkasneje naslednji dan po prejemu, ko jih uradne osebe dejansko prejmejo, gre za kršitev 2. odst. 51. člena UUP[[14]](#footnote-14)(npr. dokument št. 215-0007/2023-1);
* dokumenti iz prilog niso evidentirani v IS SPIS kot priloge dopisa, gre za kršitev 51. člena UUP (npr. dokument št. 122-0001-2023-1, 215-7/2023-4, 215-0017-2023-3, 313-0004/2023-1,…);

• Odgovor Občine:

»*Priloge dokumentov so evidentirane skupaj v vlogo. V zadevi 122-1/2023-1, 215-7/2023- 4, 313-4/2023-1 je šlo za elektronski zajem dokumentov, ki so prispeli po pošti v fizični obliki. Dokument, evidentiran v IS ODOS vsebuje vlogo in vse priloge, ki so prispele na naš naslov.*

*V zadevi 215-17/2023-3 pa gre za evidentiranje elektronske pošte, pri katerem že sistem sam zabeleži tako dokument, kot tudi vse priloge, ki so prispele v elektronski pošti.*«

Presoja upravne inšpektorice:

* Upravna inšpektorica sprejema pojasnila Občine, vendar dodatno pojasnjuje, da iz priložene dokumentacije (izpis iz ODOS) res izhaja, da so bile tudi priloge skenirane skupaj z vlogo, vendar pa iz podatkov dokumenta ne izhaja, da bi bile priloge evidentirane kot je to določeno v 8. točki 1. odst. 52. člena UUP, torej manjka kratek opis ali vsaj število prilog v IS SPIS, zato očitek ostaja nespremenjen.
* v IS ni evidentirana vročilnica, kar je kršitev 68. člen UUP, ki določa, da če organ prejme potrjeno vročilnico, povratnico ali drug dokument, ki potrjuje prejem dokumenta, ga evidentira k dokumentu, na podlagi katerega je nastal, zato je treba ugotoviti kršitev tega člena (npr. pri odločbi št. 122-0001-2023-2, št. 123-5/2023-2, …);

• Odgovor Občine:

»*Pojasnjujemo, da je pri konkretnih zadevah vročilnica evidentirana. Skenirane vročilnice vam posredujemo v prilogi tega odgovora.*«

Presoja upravne inšpektorice:

* Upravna inšpektorica dodatno pojasnjuje, da mora biti vročilnica ne samo skenirana, ampak tudi evidentirana kot je opisano zgoraj, za kar pa Občina ni predložila dokazil, zato ostaja očitek nespremenjen.
* evidenčnih podatkov za posamezni dokument ne vodijo v skladu z UUP (52. člen UUP); npr. evidentirano, datum dokumenta, priloge z kratkimi opisi, …
* popisi zadev ne vsebujejo navedbe, ali je dokument v fizični obliki in morebitno stopnjo tajnosti (56. člen UUP)
	1. **HRAMBA DOKUMENTARNEGA GRADIVA**

Upravna inšpektorica je pri preverjanju načina hrambe dokumentarnega gradiva ugotovila, da je v posameznih opombah zadev navedeno, da se zadeva po zaključku hrani pri javnem uslužbencu (npr. zadeva št. 122-0001-2023, 123-5/2023, 215-0007-2023), ki jo je reševal. Tako shranjevanje je nepravilno, saj 74. člen UUP določa, da se tekoča in stalna zbirka hranita ločeno.

Tekoča zbirka[[15]](#footnote-15), se tako hrani po posameznih pisarnah in v posebnem prostoru nasproti tajništva.

Uradne osebe so pri nadzoru povedale, da stalna zbirka[[16]](#footnote-16) zadev ni vzpostavljena niti fizično, niti v IS.

* Upravna inšpektorica ugotavlja kršitev 71., 72., 73., 74. in 75. člena UUP.

• Odgovor Občine:

»*Ob inšpekcijskem nadzoru je bilo pojasnjeno, da Občina vodi tekoči zbirko le v delu v posebnem prostoru nasproti tajništva. Stalna zbirka je bila v času nadzora urejena, v dveh ločenih prostorih v spodnjem nadstropju (klet). Stalna zbirka je bila v letu 2024 dodatno urejena, popisana in pregledana. Vzpostavljen je bil dodatni arhivski prostor stalne zbirke, in sicer je stalni arhiv sestavljen iz 3 prostorov, kjer se vodijo arhivsko gradivo (stalni arhiv št. 1), negradbene zadeve (stalni arhiv št. 2) in gradbene zadeve (stalni arhiv št. 3). Pri ureditvi stalne arhivske zbirke in pripravi evidence stalne zbirke nam je letu 2024 na podlagi oddanega naročila pomagalo oziroma izvedlo podjetje ProArhiv d.o.o., v sodelovanju z Zgodovinskim arhivom, enota Kranj. Vzpostavljena je bila tudi elektronska evidenca arhivskega in dokumentarnega gradiva v stalni zbirki, z opisi zadev, klasifikacijski številki ali drugi oznaki, letom nastanka, rokom hrambe, subjektom in lokaciji znotraj stalne arhivske zbirke.*

*Po ureditvi stalne zbirke je Občina konec leta 2024 izvedla tudi vzpostavitev ločene tekoče zbirke dokumentarnega in arhivskega gradiva, kot veleva področna zakonodaja. Vpeljan je bil proces vlaganja zadev/spisov v tekočo zbirko po rešitvi zadeve. Po rešitvi zadeve javni uslužbenec pripravi spis s popisom zadeve, glavna pisarna poskrbi evidentiranje v IS ODOS s spremembi statusa zadeve in hrambi v tekoči zbirki. V tekoči zbirki se zadeve odlagajo po spisih, in sicer po letnicah nastanka ter klasifikacijskih številkah.*

*Prilagamo slike tekočega arhiva ter stalne zbirke v arhivu št. 1, 2 in 3.*«

Presoja upravne inšpektorice:

* Upravna inšpektorica ugotavlja, da je Občina v zvezi z ugotovljenimi kršitvami že sprejela potrebne ukrepe, zato v zvezi s tem ne bo odredila ukrepov.
	1. **ODGOVARJANJE NA DOPISE STRANK**

Uradna oseba je pri inšpekcijskem nadzoru povedala, da vprašanj strank nimajo evidentiranih, saj posamezna vprašanja prejmejo javni uslužbenci glede na področje, na katerem delajo in jih (ne vprašanj, ne odgovora nanje) ne evidentirajo v zbirko dokumentarnega gradiva.

* Upravna inšpektorica v zvezi s tem ugotavlja, da Občina ne odgovarja na dopise v smislu 17. člena UUP, zato v zvezi s tem ugotavlja kršitev UUP.
1. **BISTVENE UGOTOVITVE INŠPEKCIJSKEGA NADZORA**

Na podlagi opravljenega inšpekcijskega nadzora je bilo ugotovljeno, da občinska uprava v več primerih ne ravna skladno z določbami ZUP in UUP.

Ključne pomanjkljivosti vključujejo nepravilno evidentiranje in hranjenje dokumentov, neustrezno sestavljene odločbe in sklepe (npr. sklicevanje na pravne podlage, pomanjkljive obrazložitve odločb, nepravilnosti pri sestavi pouka o pravnem sredstvu), neuporabo uradnega e-naslova Občine pri poslovanju, Očina tudi ne zagotavlja odgovarjanja na dopise strank v smislu 17. člena UUP.

1. **UKREPI**

Upravna inšpektorica na podlagi 307. f člena ZUP županu Jožetu Sodji odreja:

* da se seznani z ugotovitvami inšpekcijskega nadzora in vsebino izdanega zapisnika in z njimi seznani uradne osebe, ki vodijo upravne postopke in jih opozori na spoštovanje določb ZUP, ZDIJZ in UUP v postopkih, v katerih je bil opravljen nadzor;
* da v skladu s svojimi pristojnostmi poskrbi za odpravo nepravilnosti pri izvajanju ZUP glede:
* izdelovanja odločb in sklepov (uvod, izrek, obrazložitev, pouk o pravnem sredstvu, podpisovanje);
* pravilne obravnave vlog, pri čemer naj uradne osebe vloge obravnavajo vsebinsko in procesno pravilno glede na njihovo vsebino v smislu 66. in 67. člena ZUP;
* obveznega osebnega vročanja dokumente, od vročitve katerih začne teči rok (1. odst. 87. člena ZUP);
* ugotovljenih nepravilnosti pri reševanju pritožb na podlagi 240. člena ZUP;
* da v skladu s svojimi pristojnostmi poskrbi za odpravo nepravilnosti pri izvajanju ZDIJZ

glede:

* da v okviru svojih pristojnosti v smislu 320. člena ZUP poskrbi, da bodo uradne osebe reševale vloge za posredovanje IJZ v predpisanih rokih,
* da v skladu s svojimi pristojnostmi zagotovi pravilno izvajanje določb 22. člena ZDIJZ v smislu izdaje odločb o delni zavrnitvi zahtev za posredovanje IJZ, ko strankam ni ugodeno v celoti;
* da v skladu s svojimi pristojnostmi poskrbi za odpravo nepravilnosti pri izvajanju upravnega poslovanja glede:
* uporabe uradnega elektronskega naslova Občine;
* pomanjkljivega evidentiranja, uvrščanja, dokumentov ter njihovih prilog (lastnih, izhodnih, vhodnih, prejetih po elektronski pošti), vročilnic;
* objave seznama uradnih oseb, pooblaščenih za vodenje in odločanje v upravnih postopkih;
* samodejnega potrjevanja prejema vlog s povratnim sporočilom;
* odgovarjanja na dopise po 17. členu UUP;
* oblikovnih značilnosti oziroma sestavin dokumentov;
* da Inšpektoratu za javni sektor na e-naslov: gp.ijs@gov.si **do 14. 3. 2024** predloži poročilo o posameznih sprejetih ukrepih za odpravo ugotovljenih nepravilnosti. Poročilo naj vsebuje tudi dokazila (npr. zapisnik sestanka, zapisnik kolegija, notranja navodila, itd.), iz katerih bo razvidno, na kakšen način so bili posamezni ukrepi izvedeni.

 Tina Škof

UPRAVNA INŠPEKTORICA

 Inšpektorica višja svetnica

Vročiti:

* Občina Bohinj, E: obcina@bohinj.si – po e-pošti
1. Prvi odstavek 1. člena UUP. [↑](#footnote-ref-1)
2. Glej Janez Čebulj et al.; urednika Polonca Kovač in Erik Kerševan: Komentar Zakona o splošnem upravnem postopku

(ZUP), 2. knjiga, Ljubljana 2020, str. 883-885, 897 in 909. [↑](#footnote-ref-2)
3. Občina za opravljanje upravnih in strokovnih nalog vodi dokumentarno gradivo v informacijskem sistemu ODOS. [↑](#footnote-ref-3)
4. 13. člen: »(1) Organ na svoji spletni strani objavi svoj uradni elektronski poštni naslov (v nadaljnjem besedilu: uradni elektronski naslov organa).

(2) Organ zagotovi sprotno pregledovanje pošte, prejete na uradni elektronski naslov organa.” [↑](#footnote-ref-4)
5. 2. odst. 42. člena UUP. [↑](#footnote-ref-5)
6. 14. člen ZUP določa: Postopek je treba voditi hitro, s čim manjšimi stroški in čim manjšo zamudo za stranke in druge udeležence v postopku, vendar tako, da se preskrbi vse, kar je potrebno, da se lahko pravilno ugotovi dejansko stanje, zavarujejo pravice in pravne koristi stranke ter izda zakonita in pravilna odločba. [↑](#footnote-ref-6)
7. 128. člena ZUP:” V stvareh, v katerih je po zakonu ali po naravi stvari za začetek upravnega postopka in za sam postopek potrebna zahteva stranke, sme pristojni organ začeti in voditi postopek samo, če je taka zahteva podana.” [↑](#footnote-ref-7)
8. 2. odst. 63. člena ZUP. [↑](#footnote-ref-8)
9. v času izdaje predmetnih odločb je veljal Pravilnik objavljen v URL RS št. 89/22. [↑](#footnote-ref-9)
10. Vsebina kataloga je natančneje predpisana z Uredbo o posredovanju in ponovni uporabi informacij javnega značaja (Uradni list RS, št. [24/16](http://www.uradni-list.si/1/objava.jsp?sop=2016-01-0994)). [↑](#footnote-ref-10)
11. Splošne informacije so informacije o načinu poslovanja organa pri odločanju o upravnih zadevah in izdajanju potrdil, pojasnila v zvezi z uresničevanjem pravic, obveznosti in pravnih koristi ter pojasnila v zvezi z drugimi upravnimi storitvami in o načinu poslovanja organa pri izvajanju upravnih nalog. Splošne informacije se ne nanašajo na potek oziroma stanje konkretnega upravnega ali drugega postopka.

Splošne informacije v zvezi z upravnimi storitvami, ki se opravijo na vlogo stranke, obsegajo zlasti podatke o tem:

1. kakšni so pogoji za pridobitev pravice;

2. kje in po kakšnem postopku lahko stranka pridobi pravico;

3. kaj je treba priložiti vlogi;

4. kolikšna je višina upravne takse in morebitnih drugih plačil ter kako se plačilo lahko izvede. [↑](#footnote-ref-11)
12. 2. člen UUP: «Pri opravljanju upravnih nalog organi dokumentirajo opravljeno delo in ga evidentirajo v evidenci dokumentarnega gradiva.« [↑](#footnote-ref-12)
13. 32. člen UUP: »(1) Delo organov se dokumentira z ustreznim zapisom: dokumentom, zaznamkom ali pisarniško odredbo tako, da je mogoče delo pozneje pregledovati, preverjati njegovo pravilnost, pravočasnost in kakovost izvajanja, dokazovati dejstva in ohraniti zapise za znanost in kulturo ali za pravno varnost pravnih in fizičnih oseb.

(2) Delo v organu je organizirano tako, da se vsako dokumentarno gradivo nemudoma evidentira.« [↑](#footnote-ref-13)
14. 2. odst. 51. člena UUP: »Dokumenti se evidentirajo v okviru zadeve in pošljejo v reševanje isti dan, ko organ prejme dokument, najpozneje pa naslednji delovni dan.« [↑](#footnote-ref-14)
15. 72. člen UUP: »Tekoča zbirka je zbirka dokumentarnega gradiva, v kateri se dokumentarno gradivo hrani dve leti po letu rešitve zadeve.« [↑](#footnote-ref-15)
16. 1. odst. 73. člena UUP: »Stalna zbirka je zbirka dokumentarnega gradiva, v kateri organ hrani vse dokumentarno gradivo, ki ga organ hrani več kot dve leti.« [↑](#footnote-ref-16)